Israel bi ɔmɛ je Yehowa se nɛ a ya bɔni lakpa mawuhi jami ekohu. Midian bi ɔmɛ ju Israel bi ɔmɛ a lohwehi, nɛ a puɛ a ngmɔhi jeha kpaago. Enɛ ɔ he ɔ, Israel bi ɔmɛ ya laa a he ngɛ tɛ puɔhi a mi kɛ yokuhi a nɔ, konɛ Midian bi ɔmɛ nɛ a ko ná a he blɔ. Israel bi ɔmɛ kpa Yehowa pɛɛ kaa e ye bua mɛ. Lɔ ɔ he ɔ, Yehowa tsɔ bɔfo ko kɛ ya niheyo ko nɛ a tsɛɛ lɛ ke Gideon ɔ ngɔ. Bɔfo ɔ de lɛ ke: ‘Yehowa hla mo kaa tatsɛ kpanaa.’ Gideon bi lɛ ke: ‘Anɛ imi nɛ ɔ, ma nyɛ ma kpɔ̃ Israel lo? Tsa pi nɔ ko kulaa ji mi.’
Kɛ Gideon ma plɛ kɛ le kaa Yehowa hla lɛ kɛɛ? E ngɔ to he womi kɛ fɔ zugba, nɛ e de Yehowa ke: ‘Ke i te si mɔtu, nɛ i na kaa bɔ́ nɛ kɛ pue to he womi ɔ nɔ, se zugba a lɛɛ e gbli ɔ, lɛɛ ma na kaa o suɔ nɛ ma kpɔ̃ Israel.’ E nɔ jena a, to he womi ɔ pɔ se zugba a lɛɛ e gbli! Se Gideon kpale de Yehowa ke, e maa suɔ kaa ke je na a, to he womi ɔ nɛ gbli, konɛ zugba a mohu nɛ pɔ. Benɛ Yehowa ha nɛ e ba mi jã pɛpɛɛpɛ ɔ, Gideon he ye kaa Yehowa hla lɛ niinɛ. E bua e ta buli ɔmɛ a nya konɛ a kɛ Midian bi ɔmɛ nɛ ya hwu ta.
Yehowa de Gideon ke: ‘Ma ha nɛ Israel bi ɔmɛ maa ye kunimi. Se akɛnɛ o ta buli ɔmɛ a he hiɛ he je ɔ, nyɛ ma susu kaa nyɛ nitsɛmɛ nyɛ he wami nya nɛ nyɛ ye kunimi. Lɔ ɔ he ɔ, de mɛ ke, nɔ fɛɛ nɔ nɛ ngɛ gbeye yee ɔ nɛ kpale kɛ ho we mi ya.’ Enɛ ɔ he ɔ, ta buli 22,000 kpale a se kɛ ho a wehi a mi ya, nɛ e piɛ nimli 10,000. Yehowa kpale de Gideon ke: ‘Loloolo ɔ, ta buli ɔmɛ a he hiɛ tsɔ. Mo kpaka mɛ kɛ ba pa a nya, nɛ o de mɛ nɛ a nu nyu ngɛ pa a mi. Ke a ngɛ nyu ɔ nue ɔ, moo to nihi nɛ a hɛ ngɛ a he nɔ, nɛ a ngɛ a he nyɛli ɔmɛ blɔ hyɛe ɔ a he hɛ, nɛ o hla mɛ pɛ.’ Benɛ a ngɛ nyu ɔ nue ɔ, nimli 300 pɛ nɛ a hɛ ngɛ a he nɔ. Yehowa wo si kaa e ma ha nɛ nimli nɛ ɔmɛ nɛ a he pi ɔ maa ye Midian ta buli 135,000 ɔmɛ a nɔ kunimi.
Jamɛ a nyɔ ɔ mi ɔ, Yehowa de Gideon ke: ‘Be nɛ e sa kaa o tua Midian bi ɔmɛ ji nɛ ɔ nɛ!’ Gideon ha e ta buli ɔmɛ a ti nɔ fɛɛ nɔ bɛ, kɛ buɛ nguahi nɛ jatɛ ngɛ mi. E de mɛ ke: ‘Nyɛɛ hyɛ mi, nɛ bɔ nɛ ma pee ɔ, nyɛ hu nyɛɛ pee jã nɔuu.’ Gideon kpa e bɛ ɔ, nɛ e ngɔ buɛ ɔ nɛ e hɛɛ ngɛ e dɛ ɔ kɛ fia si, kɛkɛ nɛ e wo jatɛ ɔ nɔ, nɛ e kpa ngmlaa ke: ‘Yehowa kɛ Gideon klaate ɔ ji nɛ ɔ nɛ!’ Nimli 300 nɛ piɛɛ e he ɔ hu pee jã nɔuu. Midian bi ɔmɛ a tsui po, nɛ a tu fo kɛ gu he slɔɔtoslɔɔtohi. Lejɛ ɔ pee gidigidi, nɛ Midian bi ɔmɛ sɔuu hia klaate kɛ wo a sibi a he. Yehowa kpale ye bua Israel bi ɔmɛ nɛ a ye a he nyɛli ɔmɛ a nɔ kunimi ekohu.
“He wami nɛ pe adesahi a nɔ́ ɔ nɛ pee Mawu nɔ́, se pi wɔɔ wa nɔ́.”—2 Korinto Bi 4:7